钦定古今图书集成/明伦汇编/官常典/第797卷 > 杨景行
## 钦定古今图书集成/明伦汇编/官常典/第797卷 > 杨景行

按《元史》本传：“景行，字贤可，吉安太和州人。登延祐二
年进士第，授赣州路会昌州判官。会昌民素不知井
饮，汲于河流，故多疾疠；不知陶瓦，以茅覆屋，故多火
灾。景行教民穿井而饮，陶瓦以代茅茨，民始免于疾
疠火灾。豪民十人，号十虎，干政害民，悉捕寘之法。乃
创学舍，礼师儒，劝民斥腴田以膳士，弦诵之声遂盛。”
调永新州判官，奉郡府命，核民田租，除划宿弊，奸欺
不容，细民赖焉。改江西行省照磨，转抚州路宜黄县
尹，理白冤狱之不决者数十事。升抚州路总管府推
官，发擿奸伏，郡无冤狱。金谿县民陶甲，厚积而凶险，
尝屡诬陷其县长吏，罢去之。由是官吏畏其人，不敢
讦治，陶遂暴横于一郡。景行至，以法痛绳之，徙五百
里外。金谿豪僧云住，发人冢墓取财物，事觉，官吏受
贿缓其狱，景行急按之，僧以贿动之，不听，乃赂当道
者以危语撼之，一不顾，卒治之如法。由是豪猾屏迹，
良民获安。转湖州路归安县尹，奉行省命，理荒田租，
民无欺弊。景行所历州县，皆有惠政，所去，民皆立石
颂之。以翰林待制、朝列大夫致仕，年七十四卒。